FI Euroopan unionin virallinen lehti CE 70/58

(2004/C 70 E/061)

KIRJALLINEN KYSYMYS P-1978/03

esittäjä(t): Gabriele Stauner (PPE-DE) komissiolle

(10. kesäkuuta 2003)

Aihe: Liikesuhteiden katkeaminen komission ja Planistat-ryhmän välillä

Euroopan petostentorjuntavirasto OLAF ilmoitti 19. maaliskuuta 2003 Pariisin yleiselle syyttäjälle Planistat Europe SA -nimiseen yritykseen kohdistuneista epäilyistään. Syytöksen mukaan yritys on sekaantunut petolliseen toimintaan, se on muun muassa laskuttanut kuvitteellisista töistä ja perustanut harmaan tilin, jolle se on vastaanottanut maksuja.

Planistat-ryhmä ilmoittaa Internet-sivuillaan, että sillä on miljoonaluokan projekteja komission kanssa. Omien sanojensa mukaan ryhmä tekee yhteistyötä seuraavien komission pääosastojen kanssa: ulkosuhteiden PO, teollisuuden PO, yritystoiminnan PO, terveys- ja kuluttaja-asioiden PO, kehitysyhteistyön PO, ympäristöasioiden PO, tutkimuksen PO, tietoyhteiskunnan PO, energian ja liikenteen PO, verotuksen ja tulliliiton PO, kauppapolitiikan PO ja tilastotoimisto (Eurostat).

Voiko komissio vahvistaa nämä tiedot? Millaisia palkkioita komissio on maksanut yritysryhmälle vuodesta 1993 lähtien?

Voiko komissio toimittaa luettelon Planistat-ryhmän ja komission välisistä sopimuksista, jotka olivat voimassa maaliskuussa 2003, kun OLAF teki ilmoituksen?

Milloin komissio lopetti palkkioiden maksamisen yritykselle?

Milloin komissio on irtisanonut tai aikoo irtisanoa vielä voimassa olevat sopimukset?

Milloin komissio on alkanut tutkia Planistat-ryhmän kanssa tekemiään sopimuksia tarkistaakseen, sisältyykö niihin muita rikkomuksia?

Pedro Solbes Miran komission puolesta antama

yhteinen vastaus

kirjallisiin kysymyksiin P-1705/03, P-1807/03 ja P-1978/03

(22. syyskuuta 2003)

Periaatteena on, että uusia sopimuksia myönnettäessä noudatetaan 1. tammikuuta 2003 voimaan astuneen uuden varainhoitoasetuksen (1) säännöksiä. Tämä koskee myös Planistatin kanssa tehtäviä sopimuksia.

Data Shoppeja koskevassa tilintarkastuskertomuksessa ei ollut suositusta olla tekemättä vastaisuudessa sopimuksia yhtiön kanssa.

Komission varhaisvaroitusjärjestelmä ei ilmoittanut Planistatista ennen kuin 23. heinäkuuta 2003. Lisäksi pääsihteeristölle ilmoitettiin Euroopan petostentorjuntaviraston (OLAF) päätelmistä vasta 3. huhtikuuta 2003 ja silloinkin tämä tieto annettiin yleisellä tasolla, Planistatin nimeä mainitsematta, koska petostentorjuntaviraston tutkimukset ovat yhteisön lainsäädännön (2) mukaan luottamuksellisia, ja nämä tutkimukset olivat ulkoisia tutkimuksia.

Saamiensa tietojen perusteella komissio päätti 9. kesäkuuta 2003 keskeyttää meneillään olevien tutkimusten ajaksi kaikki sopimukset Planistatin kanssa. Eurostat oli jo keskeyttänyt maksut Planistatille Data Shoppeihin liittyvän toiminnan yhteydessä. Lisäksi 23. heinäkuuta 2003 komissio on määrännyt tulojen ja menojen hyväksyjät sanomaan irti kaikki sopimuksensa Planistatin kanssa.

Nyt on meneillään kaikkien voimassa olevien sopimusten ja yhtiön suorittamien töiden huolellinen tutkiminen. Komissio on velvollinen maksamaan sovitut summat töistä, jotka todella on tehty. Mikäli petostentorjuntaviraston ja Ranskan oikeusviranomaisten nyt meneillään olevissa tutkimuksissa paljastuu, että on toimittu varainhoitoasetuksen säännösten vastaisesti, komissio ryhtyy tarvittaviin toimiin välittömästi. Lisäksi on syytä mainita, että komissio on nostanut kanteen Pariisin yleisen syyttäjäviraston käynnistämän menettelyn yhteydessä, joka on seurausta OLAFin sille toimittamista tiedoista.

Eurostatin kyseiselle yhtiölle suorittamien maksujen kokonaissumma viimeksi kuluneiden kymmenen vuoden ajalta (1. tammikuuta 1993 ja 30. kesåakuuta 2003 välisenä aikana) on 410 96 217,43 euroa. Komission muiden osaston kyseiselle yhtiölle suorittamien maksujen kokonaissumma viimeksi kuluneiden kymmenen vuoden ajalta (1. tammikuuta 1993 ja 30. kesäkuuta 2003 välisenä aikana) on 7 960 050,34 euroa. Kyseiselle yhtiölle suoritettujen maksujen kokonaissumma viimeksi kuluneiden kymmenen vuoden ajalta (1. tammikuuta 1993 ja 30. kesäkuuta 2003 välisenä aikana) eriteltynä varainhoitovuosien ja komission yksiköiden osalta esitetään arvoisille Parlamentin jäsenille ja parlamentin pääsihteeristöön suoraan lähetetyssä taulukossa.

Mahdollisen salaisen rahaston olemassaoloa koskevaa kysymyksen osaa tutkitaan parhaillaan.

(1) Neuvoston asetus (EY, Euratom) N:o 1605/2002, annettu 25. kesäkuuta 2002, Euroopan yhteisöjen yleiseen talousarvioon sovellettavasta varainhoitoasetuksesta, EYVL L 248, 1.9.2002.

(2) EYVL L 136, 31.5.1999.